สังคมข่าวหุ้น
สัปดาห์หน้าถึงคิวบจ.ประกาศ Q3 งานนี้ต้องลุ้นกูรูมองจะเริ่มฟื้นตัวใน Q4 หลังเปิดเมือง แนวรับ 1,630 จุด แนวต้าน 1,645 จุด...
สัปดาห์หน้าถึงคิวบจ.ประกาศ Q3 งานนี้ต้องลุ้นกูรูมองจะเริ่มฟื้นตัวใน Q4 หลังเปิดเมือง แนวรับ 1,630 จุด แนวต้าน 1,645 จุด...
20 ต.ค. 2564

*…รีบาวด์ระยะสั้น…
*…ตลาดหุ้นไทยรีบาวด์ก่อนหยุดยาว รอประกาศคลายล็อกดาวน์เพิ่มก่อน พร้อมยกเลิกเคอร์ฟิว ก่อนเปิดประเทศรับนักท่องเที่ยวในเดือน พ.ย.นี้ ส่วนงบแบงก์ปิดจ๊อบวันนี้ สัปดาห์หน้าถึงคิวบจ.ประกาศ Q3 งานนี้ต้องลุ้นกูรูมองจะเริ่มฟื้นตัวใน Q4 หลังเปิดเมือง แนวรับ 1,630 จุด แนวต้าน 1,645 จุด…
*…รุกหนัก วันนี้บิ๊กบอส ชูเกียรติ บมจ.สบาย เทคโนโลยี (SABUY) แถลงข่าวร่วมลงทุนกับบมจ.เทโร เอ็นเตอร์เทนเม้นท์ (TERO) จัดตั้งบริษัท เทโร สบาย จำกัด (TRSB) โดยถือหุ้น 50% คิดเป็นมูลค่าเงินลงทุน 10 ล้านบาท เพื่อติดตั้งและดูแลระบบตู้ขายสินค้าอัตโนมัติ รวมไปถึงการขายสื่อโฆษณาประชาสัมพันธ์บนตู้ขายสินค้าอัตโนมัติ…
*…อัฏฐ์ ทองใหญ่ อัศวานันท์ ประธานเจ้าหน้าที่บริหาร บริษัท เอ็กซ์สปริง ดิจิทัล จำกัด ในฐานะ ICO Portal ของ สิริฮับ โทเคน โทเคนดิจิทัลที่มีกลุ่มอาคารสิริ แคมปัส สำนักงานใหญ่ของแสนสิริเป็นสินทรัพย์อ้างอิง เผยบริษัท แสนสิริ จำกัด (มหาชน) พร้อมเดินหน้าเปิดรับสิริฮับ โทเคน ในการจองและซื้อบ้าน คอนโดฯ ทาวน์โฮม ของแสนสิริ ด้วยเชื่อมั่นในความมั่นคงและเสี่ยงต่ำของสิริฮับ โทเคน ว่าจะได้ส่วนแบ่งรายไตรมาส 4.5% และ 8% ต่อปี ตลอด 4 ปี จากการจ่ายค่าเช่าของแสนสิริ…
*…TTB ดีเกินคาด ไตรมาสที่ 3/2564 กำไรสุทธิ 2,359 ล้านบาท เพิ่มขึ้น 45.7% จากช่วงเดียวกันของปีก่อน ขณะที่กำไรงวด 9 เดือนอยู่ที่ 7,675 ล้านบาท ลดลง 13.5% จากช่วงเดียวกันของปีก่อน งานนี้ต้องมาลุ้นไตรมาสสุดท้ายหลังเปิดเมือง คาดทั้งปีมีลุ้นแตะหมื่นล้านบาท…
*…เปิดสาขาใหม่ ณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ สายงานการตลาด บมจ.เซ็นทรัลพัฒนา หรือ CPN เตรียมเปิดให้บริการศูนย์การค้า “เซ็นทรัล ศรีราชา” มูลค่า 4,200 ล้านบาท ตั้งอยู่บน Strategic Location และสามารถรองรับความเจริญของศรีราชาในฐานะเมืองหลวงของเขตเศรษฐกิจ EEC ซึ่งจะเปิดให้บริการในวันที่ 27 ต.ค.นี้ เป็นต้นไป วางเป้าหมายจำนวนผู้เข้ามาใช้บริการในศูนย์การค้าฯ ช่วงนี้ราว 2-3 หมื่นรายต่อวัน…
*…“ฮั่วเซ่งเฮง” จับมือ “ไทยพาณิชย์” ขายทองผ่านแอปฯ “GOLD NOW” ดิจิทัลแพลตฟอร์มเพื่อการลงทุนในทองคำแท่งรูปแบบใหม่ จับกลุ่มลูกค้าซื้อขายออนไลน์ที่ต้องการความสะดวก รวดเร็ว รูปแบบการเปิดบัญชีแบบไม่ต้องกรอกเอกสาร (paperless) ผูกบัญชีได้ง่าย ผ่าน SCB EASY ชำระราคาซื้อขายเต็มจำนวน (fully paid) ได้นอกเวลาทำการธนาคาร…
*…รังสี ทีปกรสุขเกษม กรรมการผู้จัดการ บมจ.สมาร์ทคอนกรีต (SMART) มั่นใจผลการดำเนินงานช่วงไตรมาส 3/2564 เติบโตดี เมื่อเทียบกับช่วงเดียวกันของปีก่อน แม้ได้รับผลกระทบจากมาตรการล็อกดาวน์ ปิดแคมป์ก่อสร้างในระยะสั้น ปัจจุบันโครงการที่พักอาศัยแนวราบ-แนวสูง โรงงานอุตสาหกรรม กลับมาดำเนินการก่อสร้างเพื่อให้ทันตามกำหนดระยะเวลาส่งมอบ ผู้ประกอบการอสังหาริมทรัพย์เริ่มกลับมาทยอยลงทุน อาคารสำนักงาน โรงพยาบาล โครงการรถไฟฟ้า มียอดคำสั่งซื้อเข้ามาต่อเนื่อง…
*…บริษัท เอ็น.ดี.รับเบอร์ จำกัด (มหาชน) หรือ NDR ส่งมอบรถจักรยานยนต์ไฟฟ้า หรือมอเตอร์ไซค์ EV ล็อตแรกแล้ววานนี้ กว่า 20 คัน ให้กับฟู้ดเดลิเวอรี่โรบินฮู้ดเป็นที่เรียบร้อยแล้ว จากนี้เดินหน้าเร่งเครื่องใส่เกียร์ 5 จดทะเบียนรถล็อตที่ 2 กับกรมการขนส่งทางบกต่อทันที เพื่อเตรียมส่งมอบต่อไป ด้านบอสใหญ่ ชัยสิทธิ์ สัมฤทธิวณิชชา กรรมการผู้จัดการ ย้ำมั่นใจทั้งปีส่งมอบครบ 1,000 คันได้อย่างแน่นอน…
*…ราจีฟ มังกัล กรรมการผู้จัดการใหญ่ บมจ.ทาทา สตีล (ประเทศไทย) (TSTH) เชื่อมั่นผลการดำเนินงานในครึ่งปีหลังของงวดปี 2564/2565 (ต.ค. 2564 ถึง มี.ค. 2565) จะเติบโตต่อเนื่องจากครึ่งปีแรกที่ผ่านมา (เม.ย.-ก.ย. 2564) ที่อยู่ที่ 672,000 ตัน หลังราคาเหล็กอยู่ในระดับสูง โดยคาดราคาเหล็กจะปรับตัวขึ้นมากกว่า 25,000 บาท/ตัน จากเดือน ก.ย.ที่ผ่านมา มาจากความต้องการที่ฟื้นตัวขึ้น โดยเฉพาะภายหลังจากปริมาณน้ำที่ลดลง ก็น่าจะเห็นการซ่อมแซม ปรับปรุงอาคารบ้านเรือนในช่วงปลายเดือน ต.ค.นี้…
*…บมจ.ทางด่วนและรถไฟฟ้ากรุงเทพ (BEM) เตรียมปรับขึ้นค่าผ่านทางพิเศษศรีรัช-วงแหวนรอบนอกกรุงเทพมหานคร ตั้งแต่วันที่ 15 ธ.ค. 2564 ซึ่งเป็นไปตามสัญญาสัปมทานที่จะปรับขึ้นค่าผ่านทางทุก ๆ 5 ปี หลังจากที่เริ่มเปิดให้บริการวันที่ 15 ธ.ค. 2559 โดยรถ 4 ล้อ ปรับขึ้นจาก 50 บาท เป็น 65 บาท รถ 6-10 ล้อ ปรับขึ้นจาก 80 บาท เป็น 105 บาท และรถมากกว่า 10 ล้อ ปรับขึ้นจาก 115 บาท เป็น 150 บาท